তেজসের জন্য ১১৩টি ইঞ্জিন কিনছে ভারত!

ওয়েব ডেস্ক : ভারতীয় যুদ্ধবিমানের জন্য বড় পদক্ষেপ করল হিন্দুস্তান অ্যারোনেটিক্স লিমিটেড (HAL) ও জিই অ্যারোস্পেস (GE Aerospace)। ১১৩টি এফ৪০৪-জিই-আইএন২০ ইঞ্জিন (Engine) কেনার জন্য চুক্তি করেছে দুই সংস্থা। সম্প্রতি হ্যালের সঙ্গে ৯৭টি উন্নততর তেজস যুদ্ধবিমান (Tejas Fighter Jet) কেনার জন্য চুক্তি করেছে কেন্দ্রীয় প্রতিরক্ষা মন্ত্রক। তার জন্য এই চুক্তি গুরুত্বপূর্ণ ভূমিকা পালন করবে বলে মনে করা হচ্ছে। জানা যাচ্ছে, ২০২৭ সাল থেকে ২০৩২ সালের মধ্যে এই ইঞ্জিন ও অন্যান্য প্রয়োজনীয় জিনিস সরবরাহ করবে জিই অ্যারোস্পেস।

৯৭টি যুদ্ধবিমান কেনার জন্য হ্যালের সঙ্গে ৬৫ হাজার কোটি টাকার চুক্তি করেছে কেন্দ্রীয় প্রতিরক্ষা মন্ত্রক। প্রসঙ্গত, চার দশক পর অবসর নিয়েছে মিগ-২১। এর পরেই প্রশ্ন উঠেছিল, বায়ুসেনার এই ফাঁকা জায়গা কে পূরণ করবে? বিশ্ষজ্ঞরা মনে করছেন, সেই জায়গা পূরণ করতে পারে দেশীয় প্রযুক্তিতে তৈরি ভারতীয় তেজস ফাইটার জেট (Tejas Fighter Jet)।

আরও খবর : পুলিশ ট্রেনিংয়ে বাধ্যতামূলক গীতা পাঠ, সার্কুলার জারি এই রাজ্যে

প্রসঙ্গত, দীর্ঘদিন ধরে তেজস যুদ্ধবিমান (Tejas Fighter Jet) তৈরিতে সমস্যার সম্মুখীন হয়েছে হ্যাল। তার মূল কারণ হল ইঞ্জিন। এর পরেই ইঞ্জিনের জন্য উদ্যোগ নেয় সরকার। সম্প্রতি এই ইঞ্জিন নিয়ে মালয়েশিয়ায় আমেরিকা ও ভারতের প্রতিরক্ষামন্ত্রীর মধ্যে ইঞ্জিন নিয়ে চুক্তি স্বাক্ষর হয় বলে খবর। আগামী ১০ বছরের জন্য স্বাক্ষর হয়েছে এই চুক্তি।

উল্লেখ্য, ক্ষমতায় আসার পর থেকে আত্মনির্ভর ভারত গড়ার ডাক দিয়েছেন প্রধানমন্ত্রী নরেন্দ্র মোদি। এর মধ্যে সবথেকে গুরুত্বপূর্ণ ছিল ভারতেই যুদ্ধবিমান ও অন্যন্য অস্ত্র তৈরি করা। ফলে এফ৪০৪-জিই-আইএন২০ ইঞ্জিন কেনা নিয়ে চুক্তি আত্মনির্ভর ভারত গড়ার পথে বড় পদক্ষেপ বলে মনে করছেন বিশেষজ্ঞরা।